text: Politiet efterlyser Rema-røver: Kender du manden?
  21 september 2017 kl. 11.36
  Politiet efterlyser gerningsmand, som truede sig til penge med en kniv i butik i Kolding. 
  I tirsdags truede en mand sig til penge i en Rema 1000 i Kolding. Nu beder Sydøstjyllands Politi om hjælp til at finde manden. 
  Den 19. september kl. 20:51 gik en mand ind i butikken på Kløvervej og direkte han til kassen. Her truede han medarbejderen med en kniv med et cirka 10 cm langt blad, mens han selv tog sedler fra kassen. Han flygtede til fods mod vest over Cirkuspladsen langs Tvedvej. 
  Gerningsmanden er under 30 år og har mellemblondt hår og er dansk af udseende. Han er ca. 195 cm høj, spinkel/slank af bygning. Han var iført en grågrøn fleecehættetrøje med et stort logo, hvorpå der stod CORE i hvide bogstaver. Han bar tætsiddende sorte jeans, hvide sneakers med gråt skind på hæl og tå, muligvis af mærket Adidas, og en sort kasket/cap med et stort logo oven over skyggen, muligvis også af mærket Adidas.
  Han var maskeret i form af et gråmeleter tørklæde eller en hætte. 
  Genkender du manden fra billederne, bedes du kontakte Sydøstjyllands Politi på telefon 1-1-4.
  
  